Document ID: 31993R0363

NEUVOSTON ASETUS (ETY) N:o 363/93,
annettu 10 päivänä helmikuuta 1993,
lampaan- ja vuohenliha-alan yhteisestä markkinajärjestelystä annetun asetuksen (ETY) N:o 3013/89 ja lampaiden ja vuohien kasvatukselle tietyillä yhteisön epäsuotuisilla alueilla myönnettävästä erityistuesta annetun asetuksen (ETY) N:o 1323/90 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
sekä katsoo, että
asetuksen (ETY) N:o 3013/89(2) 24 artiklassa annetaan siirtymäsäännöksiä markkinointivuosille 1990, 1991 ja 1992, jolloin Yhdistynyt kuningaskunta soveltaa teuraspalkkiota sen varmistamiseksi, että viimeistään markkinointivuoteen 1993 mennessä päästäisiin asteittain yhtenäiseen palkkiojärjestelmään; Yhdistynyt kuningaskunta on päättänyt lakkauttaa edellä mainitun palkkion markkinointivuoden 1992 alusta; yhteisön lampaanlihamarkkinoihin, erityisesti Irlannin Pohjois-Irlannin alueella vuonna 1992 huomattavasti vaikuttaneiden taloudellisten mullistusten vuoksi siirtymäsäännösten voimassaoloaikaa olisi kuitenkin pidennettävä kyseisen alueen osalta markkinointivuoden 1992 loppuun, ja
edellä tarkoitettujen taloudellisten mullistusten vuoksi on syytä lisätä asetuksessa (ETY) N:o 1323/90(3) säädettyjen maaseudun tukitoimenpiteiden yhteydessä maksettavaa erityistukea kyseiselle markkinointivuodelle,
ON ANTANUT TÄMÄN ASETUKSEN:
1 artikla
Lisätään asetuksen (ETY) N:o 3013/89 24 artiklaan 7 a kohta seuraavasti:
"7 a. Markkinointivuodelle 1992 7 kohdan säännösten soveltamista jatketaan, vaikka Yhdistynyt kuningaskunta ei tukeutuisi tämän artiklan säännöksiin."
2 artikla
Lisätään asetukseen (ETY) N:o 1323/90 1 a artikla seuraavasti:
"1 a artikla
Poiketen siitä, mitä 1 artiklassa säädetään ja markkinointivuodelle 1992 erityistuen yksikkömäärät ovat seuraavat:
- 7 ecua uuhta kohden asetuksen (ETY) N:o 3013/89 5 artiklan 2 ja 4 kohdassa tarkoitetuille tuottajille,
- 4,9 ecua uuhta kohden mainitun asetuksen 5 artiklan 3 kohdassa tarkoitetuille tuottajille,
- 4,9 ecua vuohta kohden mainitun asetuksen 5 artiklan 5 kohdassa tarkoitetuille tuottajille,
- 4,9 ecua naaraspuolista lammasta kohden sovellettaessa mainitun asetuksen 5 artiklan 8 kohdan toista alakohtaa."
3 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä helmikuuta 1993.

Labels: 19
6